
DE 


PERNICIOSIS  ALIQUANDO  SANGUINIS 
MISSIONIS  EFFECTIBUS. 


Sanguinis  missio  antiquissimum  remedium  est, 
idemque  in  pluribus  vulgatissimis  et  periculosis- 
simis morbis  nobilissimum.  Vituperatum  quidem 
aliquando,  veluti  alia  omnia  remedia,  fuit ; sic  ta- 
men ut  post  omnes  opinionum  mutationes,  quibus 
tam  multa  alia  succubuerunt,  hoc  unum  non  mi- 
nore laude  nunc  sit,  inter  doctissimos  nostrorum 
temporum  medicos,  quam  fuit  olim  inter  vetus- 
tissimos atque  imperitissimos  artis  nostrae  cul- 
tores. Veruntamen  confitendum  est  hoc  praesi- 

(lium,  quod  tantopere  saepe  adjuvat,  non  medio- 
criter interdum  nocere  posse  ; etsi  difficillimum 
saepe  est  statuere  quae  mala  ex  illo  aliquando  pro- 
ficiscantur, quousque  sine  incommodo  adhiberi  pos- 
sit, et  quemadmodum  mala  inde  provenientia  op- 
time tollantur.  In  has  igitur  quaestiones,  parum 
adhuc  agitatas,  sequentibus  paucis  paginis  descen- 
dere cogito  ; non  quidem  spe  motus  tantam  rem 
qua  digna  est  cura  persolvendi,  sed  desiderio  colli- 
gendi quae  praecipue,  de  hac  re,  adhuc  annotata 
sunt.  Dividam  autem  totum  argumentum  in  duo 
capita ; ita  ut,  in  priore,  de  malis  effectibus  san- 
guinis intempestivae  missionis,  atque  in  posteriore 
de  iis  observantiis  quibus,  in  hoc  remedio  adhiben- 
do opus  sit,  et  de  variorum  malorum,  quae  ex  hac 
causa  proficiscuntur,  curatione,  breviter  loquar. 


DE  MALIS  EFFECTIBUS  SANGUINIS  INTEMPES- 
TIVAE MISSIONIS. 

Effectus  copiosae  sanguinis  profusionis,  ubi  haec 
fortuita  est,  nimis  familiares  omnibus  sunt  quam 
ut  hic  curiose  proponam.  Arteriarum  pulsus  im- 

becillus,  respinitio  brevis,  oppressaque  et  sonora, 
totius  summae  cutis  pallor  atque  constrictio,  extre- 
marum partium  frigus,  subsultustenclinum,  sphinc- 
terumque omnium  relaxatio  talem  naturalis  vitae 
stimuli  defectum  indicant,  qualis  in  mortem  brevi 
desinere  solet.  Quod  si  magis  mediocre  fuerit 
sanguinis  profluvium,  minus  vehementes  quidem 
hi  effectus  sunt,  sed  tamen  satis  superque  maxi- 
ma ex  parte  notabiles  ; acceduntque  pene  semper 
convulsiones,  maxime  si  puer  est,  qui  sic  affici- 
tur ; plurimum  interest  novisse  eas  convulsiones, 
quae  in  puerperio  tam  saepe  occurrunt,  ex  hac 
causa  frequenter  oriri.  Huic  autem  profluvio  for- 
tuito maxime  affinis  est  sanguinis  artificialis  de- 
tractio, siquando  haec  nimis  copiosa  est.  Hujus 
effectibus  unus  ex  praecipuis  est  convulsiones, 
etiam  in  adultis  hominibus,  maxime  si  in  positura 
recumbente  sanguis  missus  fuerit,  idemque  lente ; 
neque  raro  accedit  delirium,  cmn  perpetua  vigilia, 
quam  tollere  nihil,  praeter  validissimos  stimulos, 
potest.  In  senibus  autem,  eadem  sanguinis  de- 
tractio, quae  in  junioribus  delirium  fortasse  excitas- 
set,  coma  movere  solet.  Atque  hi  quidem  gene- 
rales effectus  sanguinis  intempestivae  missionis 
sunt ; sed,  praeter  hos,  non  paucos  proprios  mor- 

bos  efficere  consuevit,  atque  adeo  non  raro  certum 
excitationis  modum,  quem  percipere  posse  pluri- 
mum ad  rem  pertinet,  ut  qui  tantopere  veram  in- 
flammationem saepe  representet,  ut  medicum  im- 
peritum in  curationem  perniciosissimam  ducere 
possit. 

Ex  propriis  morbis  autem  qui  ex  sanguinis  ni- 
mis copiosa  detractione,  inter  caeteras,  interdum 
oriuntur,  unus  ex  praecipuis  insania  est  ; quae 
quodammodo  affinis  est  ei  delirio,  quod  ex  hac 
causa  saepe  nasci,  jam  diximus.  Dubitari  non  po- 
test quin,  sanguinis  ingente  profluvio,  saepe  vel 
concitetur  vel  adaugeatur  ea  insaniae  forma,  qua 
puerperae  laborare  solent ; id  quod  optime  ostende- 
runt Doctores  Marshall  Hall  1 atque  Gooch 1  2 3 ; 
eorumque  opinionem  multum  corroborat  id  quod 
diu  cognitum  est,  insaniam  saepe  ex  longa  absti- 
nentia proficisci.  Hujus  rei  clarissimum  exemplum 
attulit  nuper  Andral  3 ; idemque  satis  constat  ex 
experimentis  Collard  4 in  canes,  qui,  post  cer- 
tam abstinentiam,  delirio  semper  affecti  sunt. 

1 ltesearchcs  ori  thc  Effects  of  Loss  of  Blood,  p.  Gl. 

2 Account  of  some  Diseases  of  Women,  p.  134. 

3 A nat  . Patii olog.  t.  ii. 

Magendies  Journal,  vol.  viii. 

Alter  morbus  eodem  modo  saepe  concitatus,  se- 
cundum Richter  atque  Travers,  amaurosis  est ; 
notabileque  ejus  exemplum  ex  hac  causa,  in  libro 
illo,  “ Acta  Phys.  Med.  Acad.  Nat.  Cur.  Norimb. 
“ vol.  iv.”  narratur. 

Ostenditur  quoque  a Doctore  Marsh  all  Hall1 2, 
morbum  quendam,  qui  hydrocephalum  plurimum 
repraesentat,  ex  sanguinis  amissione,  si  non  nasci- 
tur, plurimum  certe  adaugeri.  Idem  etiam  a 
Doctore  Abercrombie,  in  opere  ejus  de  cerebri 
medullaeque  spinalis  morbis,  annotatur  ; nuperque 
Doctor  Gooch  2 subtilius  paulo  rem  exploravit. 
Quinetiam  non  absimile  esse  videtur  verum  hydro- 
cephalum  interdum  ex  hac  causa  oriri.  Siquando 
animalia  subita  sanguinis  detractione  interimun- 
tur, plus  solito  seri  in  cerebri  ventriculis  nunquam 
non  reperitur  ; id  quod,  ex  experimentis  Sanders, 
Seeds,  et  Kelly  abunde  constat  : crediturque  a 
Kelly  3,  fore  ut  idem  accideret  ex  sanguinis  mis- 
sione tardiore  quidem,  sed  eadem  crebra.  Hanc 
causam  autem  plurimum  conferre  ad  omnes  hy- 


1 Med.  Essays. 

2 Account  of  some  Diseases  ol  Women. 

3 Edinb.  Med.  Cliirurg.  Trans.,  vol.  i. 

dropes  faciendos,  ab  antiquissimis  temporibus  ex- 
istimatum est ; diciturque  a Lieutaud  ',  ibi  ubi  de 
foeminis  Menorrhagiae  opportunis  loquitur,  “ Ex- 
“ perientia  constat,  mulieres,  huicce  morbo  obno- 
“ xias,  ad  Abortum  esse  procliviores  ; alias,  diutius 
“ protracta  febrem  lentam,  marasmum,  cachexiam, 
“ et  hydropem  post  se  trahit.” 

Sequitur  febris  puerperarum,  quae  a quibus- 
dam 1 2 eidem  ex  utero  haemorrhagiae  non  incom- 
mode fortasse  refertur  ; quamvis  alii  ab  hac  senten- 
tia dissentiunt 3 4,  fortasseque,  uti  existimat  Fergu- 
son  *,  hic  morbus  potius  ex  injuria  aliqua  quam 
passus  est  uterus,  vel  ex  viro  contagioso,  quam  ex 
sanguinis  ab  eodem  profluvio,  concitatur. 

Supersunt  fortasse  multi  alii  proprii  morbi  qui 
nimia  sanguinis  amissione  moventur,  atque,  inter 
caeteros,  omnes  qui  ex  plenitudine  nimia  proficisci 
solent  ; etenim,  utcunque  parum  verisimile,  primo 
aspectu,  sit,  copiam  sanguinis  crebra  ejus  detrac- 

1 Synopsis  Univ,  Prax.  Med. 

2 White  on  the  Management  of  Puerperal  Women  ; Man- 
ning  on  Female  Diseases ; Dublin  Hosp.  ltep.  vol.  iii. 

3 Gordon  on  Puerp.  Fever. 

4 Armstrong  on  Puerp.  Fever. 

tione  adaugeri,  tamen  nihil  magis  inter  medicos 
constat  quam  rem  ita  se  habere.  Verum  hi  effec- 
tus remotiores  quidem  sunt ; dum  interim  restat 
alius,  qui  protinus  saepe  ex  hac  causa  supervenit : 
loquor  de  vehementi  illa  Excitatione,  quae  sic  saepe 
movetur,  quaeque  inflammationi,  ut  jam  dixi,  simil- 
lima est.  Diu  cognitum  chirurgis  fuit  certas  san- 
guinis profusiones,  ex  plagis  et  vulneribus,  inter- 
dum convulsiones  movere  ; quas  si  homo  evitaret, 
non  raro  subsequi,  pro  naturali  febre  sympathe- 
tica, excitationem  quandam  asthenicam,  sub  qua 
vulnus,  quod  alias  facile  sanaretur,  hominem  tolle- 
ret. Simile  aliquid,  saepius  quam  olim  existima- 
tum est,  ex  sanguinis  petita  detractione,  maxime 
si  crebro  facta  fuerit,  accidere  videtur.  Narratur 
exemplum  a Doctore  Marshall  Hall,  mulieris 
cujusdam,  aetatis  24,  quae,  paucos  dies  post  par- 
tum, affecta  est  dolore  imi  ventris,  aliisque  indiciis 
oris  uteri  inflammationis.  Adversus  haec  admotae 
sunt,  inter  caetera  vulgaria  remedia,  hirudines  hy- 
pogastrio, cucurbitulaeque  imis  lumbis;  tantumque 
commodum  ex  posterioribus  perceptum  est,  ut  re- 
gulariter, bis  terve  in  hebdomada,  adhibitae  fuerint. 
Copia  sanguinis  sic  detracta  saepe  non  minus  quam 

unciae  viginti  fuerat,  morbusque  felicissime  finitu- 
rus esse  visus  est,  cum  subito,  post  admotas  de 
more  cucurbitulas,  gravissimis  signis  mulier  affecta 
est,  syncope,  anhelatione,  convulsionibus,  levique 
delirio.  Haec  frigido  aere  spirituque  gallico  gra- 
datim  depulsa  sunt,  sic  tamen  ut  summam  imbecil- 
litatem post  se  reliquerent : proximoque  die  ac- 
cesserunt ingens  dolor  capitis,  lucis  sonique  into- 
lerantia, pulsus  vehemens  in  temporibus,  delirii  ali- 
quid, atque  nausea ; quae  omnia  eousque  brevi 
adaucta  sunt,  ut  Cerebri  inflammationis  suspicio- 
nem moverent.  Paratus  est  medicus  sanguinem 
ex  brachio  denuo  mittere ; sed  repugnantia  ipsius 
mulieris,  consideratio  morbi  historiae,  atque  re- 
cordatio praeceptorum  aliquorum,  quod  ad  san- 
guinis amissionis  effectus,  ante  aliquot  annos  lec- 
torum, feliciter  effecerunt  ut  hoc  remedium  prae- 
termitteretur, atque,  loco  ejus,  lotiones  frigidae 
capiti  admoverentur,  vesicatoriaque  cervici.  Cum 
protinus  rejicerentur  medicamenta  ex  opio,  po- 
tionesque effervescentes,  adhibitus  est  spiritus  gal- 
licus,  quem  vehementer  postulavit  mulier,  quique 
plurimum  profecit ; tandemque  potibus  mediocri- 
ter calidis  et  aromaticis,  cibis  idoneis,  aliisque  simi- 

libus,  aegra  ad  sanitatem  perducta  est.  Neque  talia 
exempla  rara  sunt.  Memini  me  aliquando  simi- 
le aliquid  vidisse,  in  foemina  in  Valetudinarium 
Edinburgense,cum  enteritide,  sub  Doctoris  Alison 
curatione,  accepta. 

Sanguis  initio  libere  missus  est,  cum  omnium 
malorum  imminutione ; sed  cum  postridie,  prop- 
ter doloris  abdominis  reditum,  paulum  sanguinis 
iterum  detractum  est,  secuta  sunt  syncope,  pulsus 
adaucta  imbecillitas  atque  celeritas,  faciei  pallor, 
brevique  cordis  palpitationes.  Post  aliquot  dies 
redierunt  iterum  signa  inflammationis,  iterumque 
sanguis  missus  est,  et  multum  profuit ; eodem  ve- 
ro remedio  aliquandiu  postea,  propter  novum  do- 
loris incrementum,  iterum  adhibito,  accesserunt 
capitis  dolor,  vertigo,  positura  erecta  adaucta,  pul- 
sus frequens,  praecipue  in  temporibus  evidens,  et 
tinnitus  aurium,  quae  sulphate  quininae  vinoque 
aliqua  ex  parte  sublata  sunt ; tandemque  foemina, 
sine  ulla  nova  sanguinis  detractione,  (quam  veri- 
simile est  fore  ut  minus  peritus  medicus  adhibuis- 
set,) et  remediorum  corroborantium  usu,  convaluit. 
Ne  existimatur  nimium,  in  his  exemplis,  sanguinis 
detractioni  tributum  fuisse,  subjiciam  aliud  ex 

clarissimo  opere  Abercrombie  ‘.  Homo,  aetatis 
40,  multum  sanguinis  arteriosi  a recto  amittere 
diu  consueverat,  idque  sine  ulla  solicitudine,  me- 
ram haemorrhoidam  esse  credens,  donec  amici  mu- 
tato ejus  aspectu  perterriti  sunt.  Pro  robusto  enim 
et  aliquatenus  pleno,  infirmus  factus  erat,  pallidus, 
macilentus  atque  oedematosus.  Pulsus  frequens 
fuit,  levissimaque  exercitatione  plurimum  accelera- 
tus, actioque  cordis  saepe  valida  et  inaequalis,  cum 
vertigine,  aurium  tinnitu,  et  dolore  capitis  pulsa- 
tili.  Explorato  recto,  repertus  est  intra  sphincte- 
rem ejus  tumor  fungosus,  ex  cujus  apice  exigua 
arteria  sanguinem  per  saltum  effundebat.  Hic  de- 
ligatus est,  neque  postea  rediit  haemorrhagia,  ho- 
moque plena  diaeta  brevi  ex  toto  convaluit ; immo 
vero  tam  celeriter  caro  ejus  sanguisque  restituti  sunt, 
ut  timeretur  ne  nimis  plenus  fieret,  necessarium- 
que esset  diaetam  tenuiorem  inculcare,  sub  qua 
nullus  reditus  priorum  malorum  fuit.  Fieri  non 
potest  ut  melior  descriptio  detur  ejus  generis  ex- 
citationis, de  quo  nunc  loquimur,  quam  quae  a 
Doctore  Marshall  Hall,  in  optimo  ejus  opere 


1 On  the  Brain,  p.  308. 

jam  citato1,  praebetur.  Ut  ille  inquit,  si  sanguinis 
detractio  mediocris  fuit,  reactio,  quae  subsequitur, 
levis  est ; sed  si  paulo  major,  non  solum  pulsus  ar- 
teriarum praeter  naturam  celer  est,  sed  etiam  dolor 
circa  oculorum  orbitas  accedit,  cum  motu  pulsati! i 
arteriarum  caroticarum  cordisque  et  aortae,  qui  om- 
ni perturbatione  animi  multum  intenditur.  Quod 
si  etiamnum  plus  sanguinis  detractum  fuerit,  su- 
perveniunt dolor  pulsatilis  capitis,  quod  interdum 
constringi  videtur,  et  quasi  annulo  ferreo  compri- 
mi, magna  inquietudo,  lucis  multoque  etiam  magis 
soni  impatientia,  ob  oculos  fulgores,  clarique  in  au- 
ribus soni,  cutis  calor,  somnia  tumultuosa,  cordis 
palpitatio,  cum  syncope  saepe  alternans,  frequens 
suspirium  atque  anhelatio,  quasi  ex  aeris  deside- 
rio, et  denique  sensus  veluti  instantis  mortis  ; quae 
quidem  nonnunquam  accidit,  siquando  homo  ex  re- 
clinante positura,  subito  assurgit.  In  his  quoque  ex- 
emplis proprius  motus  cordis  saepe  manifestus  est, 
qui  pectoris  motui,  inter  expirandum,  quodammodo 
respondet ; oportetque  meminisse  istos  abnormes 
motus  cordis  atque  arteriarum  inter  vulgatissima, 
maximeque  notabilia  signa  esse  excitationis  ejus  de 


1 Uesearches  on  the  Effects  of  Loss  of  BJood. 

qua  hic  agitur.  Dedit  bonum  exemplum  hujus- 
modi Cooke,  clarissimi  operis  Morgagni  traduc- 
tor, in  quo,  post  magnum  e naribus  profluvium, 
proprius  motus  pulsatilis,  primum  prope  nares  so- 
lum, postea  vero  in  arteriis  caroticis,  se  ostendit : 
et  semper  pene  arteriarum  pulsus,  in  his  exemplis, 
vibrans  et  quasi  (ut  loquitur  Galenus)  caprizans 
repertus  est  ; id  quod  fortasse  ex  adaucto  illo  mo- 
tu longitudinali  arteriarum,  qui  saepe  post  magnam 
sanguinis  profusionem  animadversus  est  \ proficis- 
citur. Quinetiam  affirmat  Cera  2 se  saepe  repe- 
risse  pulsum  arteriarum  plenum  atque  vibrantem 
in  hominibus  vehementer  fractarum  virium,  et  pro- 
pemodum  jam  morti  succumbentibus  ; sibique  per- 
suasum esse  hanc  pulsus  duritiem  vitae  termina- 
tionem maturam  saepe  declarare.  Annotatum  ab 
aliis  quoque  est1 2  3,  majorem  cursus  sanguinis  celeri- 
tatem per  systolem  quam  per  diastolem  cordis,  in 
iis  animalibus  maxime  manifestam  esse,  quorum 
vires  plurimum  deficiunt.  Quod  attinet  ad  capitis 
dolorem,  de  quo  supra  dictum  est,  bene  constat 

1 Parry  on  tlie  Arterial  Pulse. 

2 Uolterdam  on  Bloodletting  in  Fevers. 

3 Haller  sur  le  Mouv.  du  Sang. 

inter  auctores  1 hunc  satis  saepe  cerebri  membranas 
occupare,  sine  ulla  illarum  inflammatione  ; neque 
quidem  idem  rarum  est  in  aliis  corporis  membranis, 
quales  sunt  pleura  atque  peritonaeum  2. 

Primo  aspectu  difficillimum  explicatu  esse  vide- 
tur quemadmodum  adaucta  excitatio,  ut  in  his 
exemplis,  imminuto  stimulo  moveri  possit ; sed 
considerandum  est  omnia  corporis  organa  eo  ma- 
gis facile  setnper  aliis  et  fortuitis  stimulis  affici, 
quo  minus  naturalibus  suis  et  assuetis  stimulis  ob- 
jiciuntur. Hoc  autem  nescio,  an  explicari  possit 
ex  lege  illa,  quam  nuper  proposuit  Brown,  omnem 
stimulum  scilicet  excitabilitatem  partis  consumere  ; 
eundemque  igitur  quoties  deficit,  permittere  ut 
ista  excitabilitas  accumuletur,  atque  ita  efficere  ut 
alio  aliquo  stimulo  magis  solito  pars  afficiatur. 
Utcumque  vero  hoc  sit,  res  ipsa  satis  inter  omnes 
constat.  Bene  inquit  Tommasini,  “ que  la  fre- 
“ quence  du  pouls,  la  chaleur  morbide  et  une  rou- 
“ geur  non  naturelle  peuvent  etre  produites  par 
“ une  diathese  de  contre  stimulus idemque  ab 
Andral  3 optime  confirmatur,  ibi  ubi  ait,  “ en 

1 Martinet,  Laennec,  Andral,  Abercrombie,  8cc. 

' Newstead,  Lond.  Med.  Gaz.  Aug.  8.  1829. 

5 Andral  Pathol.  vol.  ii. 

“ privant  le  cerveau  de  ses  excitans  accoutumes, 
“ on  peut  produire  precisement  les  memes  effets, 
“ que  ceux  aux  quels  on  donnerait  lieu,  en  aug- 
“ mentant  la  quantite  de  ses  excitans.”  Quis 
stimulus  autem  tantus,  aut  tam  perpetuus,  omnibus 
corporis  organis  est,  quam  sanguis  ; quo  opus  esse 
videtur  non  magis  ad  corporis  actionem,  quam  ad 
quietem  ? Ex  hujus  enim  justa  copia  pendet  inte- 
gritas vis  nervosae,  qua  omnes  corporis  functiones 
temperantur  ; quaeque  quoties  deficit,  existiman- 
dum fuit  fore  ut  excitatio  praeternaturalis  subse- 
queretur. Haec  autem,  ubi  ingens  est,  vires  cito 
consumit ; omnes  vitae  actiones  brevi  desinunt, 
non  secus  atque  rotulae  horologiae,  cujus  libramen- 
tum sublatum  est  \ Hoc  ubi  accidit,  sensus  omnes 
hebetiores  fiunt,  omniaque  alia  indicia  imminutae 
cerebri  actionis  sunt.  Initio  sonus  ille,  qui  Rale 
crepitant  vocatur,  inter  respirandum  auditur,  som- 
nusque saepe  impeditur  tussi  propria,  subita  et 
quasi  laryngeali.  Brevi  autem  arteriae  pulsare  de- 
sinunt ; reliquisque  instantis  mortis  signis  acceden- 
tibus, homo  e medio  tollitur. 


i 


Reid  on  Nerv.  Diseases. 

DE  OBSERVANTIIS  QUIBUS  IN  MITTENDO  SAN- 
GUINE OPUS  EST;  ET  DE  CURATIONE  VARIO- 
RUM MALORUM  QU^  INDE  ORIUNTUR. 


Ex  omnibus  quae  supra  dicta  sunt  sequitur,  ut, 
in  multis  exemplis,  non  sine  summa  cura  atque  stu- 
dio, ad  sanguinis  detractionem  confugiendum  sit ; 
ne  in  inflammatione  quidem,  in  qua  plerumque 
optime  sustinetur.  Dicitur  a Lieutaud  1 de  mor- 
borum inflammatorium  curatione  agens,  “ venae- 
“ sectiones  saepius  nil  proficiunt,  quin  potius  vasis 
“ plus  aequo  exinanitis,  morbum  exasperant 
idemque  a Smith  2 inculcatur,  ibi  ubi  de  talibus 
morbis  hoc  remedio  curatis,  agit.  “ When  they 
“ have  been  of  some  days’  continuance,”  inquit,  “ it 
“ may  prove  injurious  ; for  if  the  pulse,  instead  of 
“ being  full,  high  and  tense,  should  be  low,  weak 
“ and  soft,  it  will  be  expedient  to  excite,  rather 
“ than  lower  the  vis  vitae.”  Ut  vero  semper,  in 
his  morbis,  certo  modo  opus  est,  in  sanguine  mit- 


1 Synops.  Prax.  Med. 

2 SmitlTs  Physiolog.  Essays. 

tendo,  ita  hoc  praecipue  observandum  est  in  ea 
febre  inflammatoria,  quae  vehementem  aliquem 
casum  sequi  solet,  cum  insuperabilis  excitatio  saepe 
ex  sanguinis  nimia  detractione  nascitur.  Sed  quis 
est  iste  certus  modus,  quem  excedere  sine  periculo 
non  possumus  ? Secundum  Marshall  Hall,  talis 
sanguinis  missio  in  omnibus  exemplis  idonea  est, 
qualis  sufficit  ad  incipientem  syncopem  movendam, 
si  in  positura  erecta  hominis  sanguis  mittitur,  idem- 
que  ex  ampla  plaga.  Copia  igitur  diversis  tempori- 
bus admodum  diversa  esse  debet ; syncope  enim, 
ut  commode  dicitur  ab  Holland  “ has  not  any 
“ relation  to  the  quantity  of  blood  which  is  drawn, 
“ but  only  to  tbe  sensations  which  precede,  at- 
“ tend,  or  follow  it quoque  difficilius,  in  ullo 
morbo,  movetur,  eo  tutior  fortasse  est  semper  san- 
guinis copiosa  detractio.  Insequens  vero  dicitur 
esse  ordo  morborum,  prout  in  singulis  syncope  dif- 
ficulter hoc  modo  plerumque  efficitur  : Sanguinis 
in  capite  congestio ; inflammatio  membranarum 
serosarum,  vel  organorum  parenchymatis  ; anasar- 
ca  acuta  ; membranarum  mucosarum  inflammatio  ; 


1 Holland  on  tlie  Laws  of  Life. 

febris  idiopathica ; intestinorum  irritatio  ; quae- 
dam delirii  exempla ; excitatio  ex  sanguinis  de- 
tractione ; hysteria,  dyspepsia,  chlorosis,  cholera, 
iisque  similes.  Denique,  ut  maxime  necessaria 
plerumque  est  sanguinis  copiosa  missio  in  pura  In- 
flammatione, ita  in  pura  Irritatione  maxime  perni- 
ciosa esse  solet. 

Inter  remedia  autem  malorum,  quae  ex  nimia 
sanguinis  detractione  oriri  consueverunt,  unum  ex 
maxime  manifestis  esse  videtur  Sanguinis  Transfu- 
sio. Hoc  praesidium  novum  quidem  non  est ; si- 
quidem, ab  antiquis  poetis,  dicitur  Medea  hoc  mo- 
do ^Ssonis  juventutem  renovasse, 

“ Stricto  Medea  recludit 

“ Ense  senis  jugulum  ; veteremque  exire  cruorem 
“ Passa,  replet  succis  V’ 

Eundemque  filiis  PELiiE  senis  inculcasse, 

“ Quid  nunc  dubitatis  inertes  ? 

“ Stringite,  ait,  gladios  ; veteremque  haurite  cruorem, 
“Ut  repleam  vacuas  juvenili  sanguine  venas, 

“ In  manibus  vestris  vita  est,  aetasque  parentis  V’ 

1 Ovidii  Fab.  ii.  lib.  vii. 1  2 Ib.  Fab.  iii.  lib.  vii. 

Inter  medicos  autem  primum  adhibitum  fuisse 
videtur  circiter  medium  seculum  decimum  septi- 
mum, cum  a Riva,  Manfredo  ‘,  Lower1 2,  aliisque, 
plus  minusve  laudatum  est ; adjecitque  postea  com- 
mendationem suam  Haller  3 4,  ita  ut  mirum  sit 
hoc  remedium  tantillum  studium  adhuc  sibi  vindi- 
casse. Quod  si  ad  sanguinis  transfusionem  decur- 
rere, post  ejusdem  amissionem  volumus,  multo 
minore  copia  ejus  fortasse  opus  erit,  quam  quae 
detracta  est ; idemque,  ut  credit  Blundell  \ in- 
utilis erit,  si  jam  syncope  perfecta  duodecimam 
horae  partem  perstiterit.  Dicitur  autem  optimum 
modum  esse  hoc  remedium  adhibendi,  propellere 
sanguinem  in  arteriam  caroticam,  cor  versus,  quo 

1 Ephem.  Med.  Phys.  Germ.  Curios.  vol.  i. 

2 “ Verum  e corporibus  bene  constitutis,  si  forte  importuna 
“ venaesectione,  illato  vulnere,  aut  quacunque  demum  hae- 
“ morrhagia  sanguis  ea  copia  detractus  sit,  ut  subsidium  aliunde 
“ praesentaneum  requirat,  nullus  dubito  quin  brutorum  sanguis 
“ in  amissi  locum  secure  possit,  et  cum  fructu  substitui.” 

Lower,  de  Corde . 

3 “ Ita  hujus  quidem  animalis,  omnes  arteriae,  venaeque 
“ omnes  recepto  sanguine,  celeriter  replentur  et  pristinus  ipsi 
“ vigor  redit,  neque  penitus  nunquam,  morbi  aliqui  emendun- 
“ tur  ex  quibus  languebat.” 

Haller,  EI.  Phys.  vol.  i. 

4 Physiological  Researches. 

melius  arteriae  coronariae  excitentur  ; fortasseque 
si  aliter  parum  profuturum  esse  videtur,  cum  Gal- 
vanismo  commode  conjungi  posset.  Neque  qui- 
dem sanguis  arteriosus  solum,  immo  vero  nec  so- 
lum humanus,  ad  hunc  finem  idoneus  esse  videtur  ; 
siquidem  venosus  etiam  magis  valere  ab  Hau- 
wood  dicitur  ',  ideo  quod  minorem  febrem  movet ; 
et  satis  constat  sanguinem  aliorum  animalium  in 
alia  recte  indi  posse 1  2,  quamvis  non  semper  magna 
copia  3.  Uti  existimat  Blundell,  sanguis  equinus 
humano  generi  optime  adaptatur  ; fortasse  vero  non 
minus  bene  multarum  aliarum  bestiarum  sanguine, 
carnivorarum  pariter  atque  herbivorarum,  hoc  mo- 
do uti  possumus. 

Veruntamen,  utcunque  interdum  adjuvare  pos- 
sit sanguinis  transfusio,  tamen  non  raro  fortasse 
supervacua,  vel  etiam  perniciosa  foret ; neque  enim 
ullo  modo  sequitur  ut,  quae  conditio  sanguinis  de- 
tractione, cum  aliis  causis  simul  fortasse  operanti- 
bus, movetur,  eadem  nova  sanguinis  additione  dis- 


1 Abr.  of  Phil.  Trans,  vo).  i. 

1 Phil.  Trans,  vol.  xxv.  xxx.  xlii.  &c.  Journ.  des  S^avans, 
No.  viii. 

3 Leacoek,  Dis.  Inaug.  de  Haemorrhagia,  1816. 

cutiatur,  saepeque  multo  magis  sedantibus  quam 
excitantibus  remediis  opus  esi.  Inter  haec  sum- 
mopere valent  summa  quies,  et  corporis  et  animi, 
aer  salubris,  atque  cibus  levis  ; quibus  accedere 
possunt,  modo  sinapismi,  Spiritus  Gallicus,  Aether, 
Ammonia,  aliaque  similia,  modo  lotiones  frigidae, 
vel  etiam  ex  capite  exigua  sanguinis  detractio, 
cum  Hyoscyamo  Camphorae  conjuncto  ; quorum 
priora  adversus  temporariam  aliquam  depressio- 
nem, posteriora  adversus  generalem  cerebri  exci- 
tationem atque  vigiliam,  praecipue  opitulantur, 
maxime  Hyoscyamus,  quem  vehementer  adjuvare, 
in  simile  conditione  ex  dyspepsia  profecta,  (in 
quo  morbo  tantopere  a Doctore  Paris  1 lauda- 
tur,) saepe  vidimus.  Aliud  quoque  medicamen- 
tum, quod  interdum  proficere  videtur,  est  Tartras 
Antimonii,  praecipue  ubi  cordis,  arteriarumque 
actio  abnormis  est ; sed,  ex  omnibus  remediis  se- 
dantibus, nihil  pariter,  plerumque  valet  atque 
Opium,  quod  recte  adhibitum,  etiam  magis  contra 
effectus  sanguinis  nimiae  detractionis,  quam  ea- 
dem detractio  contra  soporem,  auxiliari  videtur. 


1 On  Diet. 

Hoc  abunde  ex  plurimorum  summorum  medico- 
rum experientia  constat,  maxime  Young,  Arm- 
strong,  Stewart,  clarissimique  in  hac  Academia 
Medicinae  Professoris  ; quorum  primus  affirmat  se 
potuisse  semper  multo  plus  sanguinis,  in  morbis  in- 
flammatoriis, sine  incommodo  detrahere,  ubi  proti- 
nus postea  opium  dedit 1 ; alter  se  saepe  vidisse 
homines,  post  copiosas  sanguinis  detractiones,  pe- 
rire, donec  opium  iis  adhibere  didicerat ; tertius  vix 
aliud  aliquod,  in  his  exemplis,  laudare  consueve- 
rat 2 ; et  ultimus  pene  incredibilia  de  bonis  effecti- 
bus opii,  post  sanguinis  amplas  amissiones,  narrare 
solet.  Licet  quoque  adjicere,  quod  idem  pluri- 
mum a doctissimo  nostro  Materiae  Medicae  Pro- 
fessore commendatur,  in  summa  ea  exhaustione, 
(quam  saepe  sequuntur  febris  atque  delirium,)  quae 
matribus  adolescentuiis  familiaris  est,  quaeque,  uti 
opinor,  ei  conditioni  de  qua  nunc  loquimur,  ad- 
modum affinis  est.  Denique,  sive  recte  dixerit, 
necne,  Francjscus  Sylvius,  se  medicinam  facere 
protinus  desiniturum,  si  tolleretur  Opium,  satis  con- 
stat id  quod  nuper  dictum  est,  “ C’est  de  tous  les 


1 Young  on  Opium. 

2 Stewart  on  Uterine  Hsemorrhage. 

“ medicamens  le  plus  heroique,  et  celui,  dont  la 
“ medecine  peut  le  moins  se  passer'  et  siquando 
hoc  medicamentum  prodest,  tum  maxime  prodesse 
videtur,  cum  sanguinis  nimiam  detractionem  secuta 
est  excitatio  praeternaturalis.  Confitendum  tamen 
est  utilitatem  opii  in  multis  morbis  inflammatoriis, 
vel  uti  enteritide,  post  sanguinis  missionem,  non 
majorem  fortasse  esse  in  discutiendis  malis  effectibus 
hujus  detractionis,  quam  in  efficiendo  ut  aeger  alias 
detractiones  sine  incommodo  sustinere  possit ; sed 
utrolibet  modo  prosit,  nobilissimum  certe  reme- 
dium est.  Quo  maxime  valeat  autem,  necessarium 
est  ita  dare,  ut  actio  ejus  continua  sit1  2 ; fortasseque 
optimus  modus  adhibendi  est  forma  glandis,  sive 
suppositorii,  quoniam  sic  abstrahi,  ubi  volumus, 
potest.  Quod  si  tanta  corporis  depressio  super- 
venerit, ut  postuletur  spiritus  gallicus,  opium  for- 
tasse praetermitti  potest;  idemque  certe  tum  facien- 
dum est,  cum  aut  ventriculum  perturbat,  aut  cor- 
dis actionem  nimis  retardat,  aut  denique  stuporem 
minatur. 


1 Dict.  des  Sciences  Med. 

2 Abernethy’s  Lectures. 

Haec  igitur  de  Sanguinis  nimiae  detractionis 
praecipuis  effectibus,  praecipuisque  eorum  remediis 
breviter  conflavi ; lubenterque  confiteor  me,  in 
hoc  faciendo,  optimo  operi  Doctoris  Marshall 
Hall,  nuper  edito,  plurimum  debuisse.  Nusquam 
adhuc,  quod  scio,  hae  questiones  tam  bene  agita- 
tae sunt ; sed  superesse  videntur  etiamnum  mul- 
ta, futuris  Physiologis  et  Pathologis  deprehenden- 
da, taliaque  fortasse,  ut  longae  magnaeque  curae 
atque  studii  pulcherrimum  praemium  essent  alla- 
tura. 

